Da Frants Poulsen den 5. januar begyndte på slankekur, var målet klart: han skulle tabe sig 20 kilo. På førstedagen for livsomlægningen rammer pilen på vægten 140,3 kilo. Tre uger efter er vi tilbage for at se, hvordan det er gået. Vi finder Frants i det lokale fitnesscenter, hvor han træner halvanden time hver dag. - Det går rigtig godt. Jeg har fået flyttet lidt om på kiloene, fordi jeg har opbygget muskler og smidt fedtet, siger Frants Poulsen. Frants fik lagt en træningsplan med en varighed på 12 uger, og han har i den grad fundet viljestyrken frem. Den nye livsstil består af sundere mad og træning - masser af træning. - Jeg træner jo en hel del mere. Og rødvinen er lagt lidt på hylden, desværre. Men det går alt sammen, siger Frants Poulsen med et smil. Efter knap tre uger med ny livsstil er vægten røget ned på 133,5 kilo - altså et vægttab på 6,8 kilo. - Jeg har meget større overskud. Jeg kan også mærke, at jeg har lidt længere lunte hjemme hos familien, så det er meget nemmere det hele, siger Frants Poulsen. Og så var der også lige det med arbejdet. Frants flyver nemlig helikopter, og han ville miste sit job, hvis ikke han smed nogle af de overflødige kilo. - Det ser bedre ud, men jeg har stadig et godt stykke at gå på BMI'en. Det er jo en læge, der tager et skøn, om vi er overvægtige eller ej. Og hvis vi kan flytte maven op på skulderen, så tror jeg nok, vi skal klare det, siger han. Så der er lidt vej endnu, før Frants når målet om at smide tyve kilo. - Planen er at fortsætte den gode stime. Nu skal jeg på arbejde her den 11 februar, og så må vi se, hvordan det går, når jeg skal arbejde. Men jeg skal nok holde ved, siger Frants Poulsen.

Opsummering:
For mange betød begyndelsen på 2014 også begyndelsen på en ny og sundere livsstil. I starten af måneden besøgte vi Frants Poulsen, der skulle tabe sig, og vi har været tilbage for at se, hvordan det går.